জ্ঞানী জৈল সিং ও প্রণব মুখোপাধ্যায়ের সমাধির পাশেই বসবে মনমোহন সিংয়ের স্মারক

নয়াদিল্লি: ২০২৪ সালের ২৬ ডিসেম্বর প্রয়াত হন দেশের প্রাক্তন প্রধানমন্ত্রী মনমোহন সিং (Former Prime Minister Manmohan Singh) । তিনি দেশের ১৪ তম প্রধানমন্ত্রী ছিলেন। এবার তাঁর শ্রদ্ধায় দিল্লির (Delhi) রাজঘাটে (Rajghat) রাষ্ট্রীয় স্মৃতি স্থলে (national memorial site) তৈরি হবে প্রয়াত প্রাক্তন প্রধানমন্ত্রীর স্মৃতি স্মারক (Memorial)। এই স্মারক তৈরি নিয়ে ইতিমধ্যেই কেন্দ্র সরকারকে লিখিত অনুমতি দিয়েছে মনমোহন সিংয়ের পরিবার। প্রায় ৯০০ বর্গ মিটার এলাকা জুড়ে তৈরি হবে এই স্মারক।

২৮ ডিসেম্বর মনমোহন সিংয়ের শেষকৃত্যের পরেই কংগ্রেসের তরফে জমি চেয়ে আবেদন করা হয় কেন্দ্রীয় স্বরাষ্ট্রমন্ত্রকের কাছে। প্রথম দিকে কোথায় স্মারক বসানো হবে, তা নিয়ে একটু জটিলতা তৈরি হয়েছিল। তার পরে সব মিটমাট হয়।

আরও পড়ুন: প্রতিবাদ করলেই দেশদ্রোহিতা? ফের হিন্দি ইস্যুতে সোচ্চার স্ট্যালিন

গত সপ্তাহেই রাষ্ট্রীয় স্মৃতি স্থল পরিদর্শন করেন মনমোহন সিংয়ের পরিবারের সদস্যরা। সেই স্থানটি ঘুরে দেখেন প্রয়াত প্রাক্তনমন্ত্রীর কন্যা উপিন্দার সিং ও দমন সিং এবং তাঁদের স্বামীরা। তার পরে সেখানেই স্মারক করার বিষয়ে অনুমতি দিয়ে কেন্দ্র সরকারকে চিঠি দেন সিংয়ের স্ত্রী গুরশরন কাউর। এই সমস্ত বিষয়টি সংবাদমাধ্যমকে জানিয়েছেন মনমোহন কন্যা উপিন্দার। তিনি জানান, ওই জমি দেওয়া হবে একটি ট্রাস্টের হাতে। তার পরে ওই স্মারক করার জন্য এককালীন ২৫ লক্ষ টাকা সাহায্য চেয়ে তাঁরা আবেদন করবেন।

উল্লেখ্য, রাষ্ট্রীয় সমাধি স্থলে জায়গা আছে ৯ টি স্মারক তৈরি করার। প্রায় সেগুলি একই রকম দেখতে। যেখানে মনমোহন সিংয়ের স্মৃতি স্মারক তৈরি হবে তার সামনে আছে প্রয়াত প্রধানমন্ত্রী চন্দ্রশেখরের সমাধি। তার পিছনে আছে প্রাক্তন রাষ্ট্রপতি আর ভেঙ্কটরমন, প্রাক্তন রাষ্ট্রপতি জ্ঞানী জৈল সিং এবং প্রণব মুখোপাধ্যায়ের সমাধি।

মনমোহন সিং প্রধানমন্ত্রী থাকাকালীন রাজঘাটের কাছে একটি জায়গা সাধারণ সমাধিক্ষেত্রের জন্য অনুমোদন দেওয়া হয়েছিল, যে জায়গাটি খালি আছে, সেখানেই মনমোহন সিংয়ের স্মারক গড়ে ওঠার কথা।

দেখুন অন্য খবর: